stanford-oval/wikipedia huggingface dataset:
מגפת הקורונה
השפעות עולמיות > השפעות סביבתיות

על פי דיווחים של נאס"א, חלה הפחתה משמעותית בזיהום האוויר מעל סין, כפי הנראה עקב ההאטה הכלכלית שהביאה עמה ההתפרצות. גם במדינות נוספות, ההאטה בנסיעות ובפעילות התעשייתית הביאה לירידה בזיהום האוויר. מחקרים נוספים הראו כי צמצום התחבורה והעבודה הובילו להפחתה משמעותית בזיהום האוויר ובפליטת פחמן דו-חמצני ברחבי העולם – למשל, בסין, באיטליה ובארצות הברית. בהודו, נהר מזוהם הפך לנקי בשל סגירת התעשייה.
בין 1 בינואר ל-11 במרץ 2020, סוכנות החלל האירופית צפתה בירידה ניכרת בפליטות חמצן דו-חנקני ממכוניות, תחנות כוח ומפעלים באזור עמק הפו בצפון איטליה, במקביל לסגירת האזור. הלוויין קופרניקוס סנטינל 5P של האיחוד האירופי וסוכנות החלל ההולנדית המנטר זיהום אוויר מאז 2017, שלח את התמונות הנקיות ביותר מאז שהחל לפעול. באמצע מרץ, פרסם המערך הארצי לניטור אוויר של המשרד להגנת הסביבה כי חלה ירידה של 30% בחנקן הדו-חמצני ברחבי ישראל. שבועיים לאחר מכן, זיהום האוויר בישראל ירד ב-40%.
לפי האו"ם, המגפה הביאה לצניחה בפליטות גזי חממה, אבל לטווח הארוך תהיה ירידה מינורית של 0.01 מעלות בלבד בטמפרטורה הצפויה ב-2050.
בעקבות ההישארות של אנשים בבית והידללות תנועת כלי הרכב, עלתה נוכחותם של בעלי חיים במרחבים אורבניים.
מחקר נוסף הצביע על ירידה משמעותית בהשפעות הסייסמיות של האדם על כדור הארץ, לפיו התנודות שהאדם יוצר פחתו בקרוב לחצי.
מומחים רבים מאמינים שמגפת הקורונה היא קדימון למשבר האקלים הצובר תאוצה, ושאנו אמורים להפיק לקחים ולנקוט בצעדים כדי להימנע מקטסטרופה גדולה בהרבה על סמך התמודדותנו עם מגפת הקורונה.
דוח של ה-European Environment Agency ומחקרים נוספים הצביעו על עלייה בזיהום הסביבתי עקב שימוש מוגבר במסכות, כפפות ומוצרים חד-פעמיים נוספים.
השפעות עולמיות > ביטול אירועים המוניים

מחשש להדבקה בוטלו אירועים המוניים, ובהם:
ועידת Mobile World Congress שתוכננה להיערך בפברואר 2020 בברצלונה.
התפשטות הנגיף לאיטליה הובילה לביטול אירועי קרנבל המסכות בוונציה.
ערב הסעודית אסרה על זרים את העלייה לרגל למכה.
מיסת הפסחא בוותיקן התקיימה ללא השתתפות מאמינים.
כנס 2020 APS March Meeting בדנוור, קולורדו, שתוכנן ל-2 במרץ בהשתתפות יותר מ-10,000 פיזיקאים מרחבי תבל, בוטל בהתראה של יום אחד.
חברת פייסבוק הודיעה על ביטול כנס המפתחים השנתי שלה, שתוכנן להתקיים ב-5–6 במאי בסן חוזה, קליפורניה. גם חברת גוגל הודיעה על ביטול כנס המפתחים השנתי שלה, Google I/O.
כאמצעי למניעת הדבקה הודיעו מדינות רבות על הפסקת לימודים, וזו כללה בתחילת מרץ כ–300 מיליון תלמידים. חברות שונות אפשרו לעובדיהן לעבוד מהבית, כאשר תפקידם מאפשר עבודה סדירה מהבית.
תחרות האירוויזיון 2020 שהייתה אמורה להתקיים בחודש מאי ברוטרדם שבהולנד, ותחרות האירוויזיון למוזיקאים צעירים 2020 שהייתה אמורה להתקיים בחודש יוני בזאגרב שבקרואטיה – בוטלו.
מדינת ישראל הודיעה על סגירת הכותל בין ראש השנה ליום כיפור.
אוקראינה אסרה על זרים לעלות לאומן.
השפעות עולמיות > השפעות על עולם הספורט

בעקבות ההגבלות על התקהלות של אנשים רבים במקום אחד, נערכו מספר משחקים ללא קהל, אך עד אמצע מרץ השביתו רוב הליגות הבכירות את המשחקים.
אולימפיאדת טוקיו (2020) נדחתה בשנה והתקיימה ביולי 2021. גם יורו 2020 שתוכנן לקיץ נדחה באופן רשמי ל-2021, בין השאר בעקבות העובדה שלא הושלמה זהות כל העולות, ומשחקי המוקדמות שנותרו לא יכלו להתקיים.
השפעות עולמיות > הבדלים מגדריים

אף על פי שנתוני הקורונה מראים מספר שווה של נדבקים בין גברים ונשים, נראה שיש הבדלים בין המינים בשיעורי התמותה ובפגיעות למחלה. הבדלים אלו באים לידי ביטוי בכך שאחוזי התמותה בקרב גברים גבוהים יותר בעוד שהיקף הפגיעה הכלכלית בנשים רחב יותר.
ראו גם

מידע כוזב בנוגע למגפת הקורונה
מגפת הקורונה בישראל
התפרצות נגיף הקורונה בקהילות היהודיות בתפוצות
סארס
הדבקה בקורונה
המוות השחור
מגפת השפעת ב-2009
שפעת העופות
העברה אנטיגנית
השפעת הספרדית
ביאורים

↑  ההערכות הן שבסין לבדה נדבקו כמה מאות מיליוני בני אדם שלא דווחו. קיימות גם הערכות על תת-דיווח בהודו ובמדינות אחרות.
↑  אנשים שנמצאו חיוביים לנגיף הקורונה
1 2  על פי הערכות המספרים האמיתיים לשנים 2020–2021 גבוהים בהרבה.
↑  ב-13 בפברואר חל בסין שינוי באופן הזיהוי של חולים (הוחל בזיהוי חולים גם על פי תסמינים בלבד, ולא רק על פי תוצאות מעבדה), ועקב כך נוצר גידול חד-פעמי חריג במספר מקרי ההדבקה והתמותה בהשוואה ליום הקודם.
↑  ראה ערכי ההתפרצויות במדינות
↑  במחקר התבססו החוקרים על 6 מקרי תמותה, נכון ל-7.4 מתו 11
הולנד טיילור

| --- | --- |

 לידה:  14 בינואר 1943 (בת 82) פילדלפיה, פנסילבניה, ארצות הברית 
 מדינה:  ארצות הברית 
 תקופת הפעילות:  מ-1965 
 מקום לימודים:  בנינגטון קולג'  בית הספר וסטאון  בית הספר למשחק סטלה אדלר 
 בן או בת זוג:  שרה פולסון 
 פרסים והוקרה:  פרס אמי לשחקנית המשנה הטובה ביותר בסדרת דרמה (1999) 
 http://www.hollandtaylor.com/
 פרופיל ב-IMDb
 
הולנד טיילור (באנגלית: Holland Taylor; נולדה ב-14 בינואר 1943) היא שחקנית ומחזאית אמריקאית הידועה בעיקר בזכות גילום דמותה של השופטת רוברטה קיטלסון בסדרת הטלוויזיה "הפרקליטים", אשר עליו זכתה בפרס אמי לבידור בפריים טיים. ובזכות גילום דמותה של אוולין הרפר בקומדיית המצבים, "שני גברים וחצי", עליו הייתה מועמדת ארבע פעמים לפרס אמי לבידור בפריים טיים.
כמו כן, כתבה וכיכבה במחזה "אן" על חייה של הפוליטיקאית אן ריצ'רדס. על תפקיד זה הייתה מועמדת לפרס טוני.
ביוגרפיה > ראשית חייה והשכלה

טיילור נולדה בפילדלפיה, פנסילבניה, לווירג'יניה (לבית דייוויס), ציירת, וסי טרייסי טיילור, עורך דין. לה שתי אחיות, ואחיינה הוא הבמאי בראד אנדרסון.
טיילור למדה בתיכון קווייקרי בווסט צ'סטר, פנסילבניה. לאחר מכן למדה בחוג לדרמה בבנינגטון קולג'. היא סיימה את לימודיה בשנת 1964, לפני שעברה להתגורר בעיר ניו יורק כדי להפוך לשחקנית.
ביוגרפיה > קריירה > 1965–1976

בשנת 1965, טיילור ביצעה את הופעת הבכורה שלה בברודוויי, בפרט, ובתיאטרון, בכלל, כחלק מהאנסמבל בהפקה המקורית של המחזה "The Devils", אשר הועלתה בתיאטרון ברודוויי, בכיכובם של אן בנקרופט, ג'ייסון רוברדס וזואי קולדוול. היא השתתפה במופע עד לירידת ההפקה בשנת 1967.
בשנת 1967 גילמה את אירנה בהפקה של המחזה "The Poker Session" באוף ברודוויי, אשר הועלתה בתיאטרון מרטיניק.
בשנת 1968, היא גילמה את בת שבע בהפקת המחזה "The David Show" באוף ברודוויי, אשר הועלתה בתיאטרון פליירס.
בשנת 1969 שבה לגלם את בת שבע במחזה "Tonight in Living Color" באוף ברודוויי, אשר הועלה בתיאטרון השחקנים. באותה שנה גילמה את גברת ארנולד בסרט הטלוויזיה "J.T.".
בשנת 1970, טיילור גילמה מגוון דמויות בהפקת המחזה "קולט" באוף ברודוויי, אשר הועלתה בתיאטרון אלן סיוארט.
בין השנים 1972–1973 גילמה את אן באטלי בהפקה המקורית של המחזה "באטלי" בברודוויי, אשר הועלתה בתיאטרון מורוסקו.
בשנת 1975 גילמה את אמנדה ויליאמס בהפקה המקורית של המחזה "We Interrupt This Program..." בברודוויי, אשר הועלתה בתיאטרון אמבסדור. באותה שנה הופיעה בתפקיד מרילין גרדינר בשלושה עשר פרקים בסדרת הטלוויזיה "Beacon Hill".
בין השנים 1975–1976 שימשה כשחקנית מחליפה של הדמות אנג'לה פורסט בהפקה המקורית של המחזה "רצח בין חברים" בברודוויי, אשר הועלתה בתיאטרון בילטמור.
בשנת 1976 גילמה את ברברה בהפקת המחזה "ילדים" באוף ברודוויי, אשר הועלתה בבמה 73. באותה שנה השתתפה בתפקיד מראיינת טלוויזיה בסרט "The Next Man".
ביוגרפיה > קריירה > 1977–1985

בשנת 1977, טיילור גילמה את סינתיה מורס בהפקה המקורית של המחזה "דבר ישן, דבר חדש" בברודוויי, אשר הועלתה בתיאטרון מורוסקו, לצד מולי פיקון. באותה שנה השתתפה בתפקיד אליזבת בפרק "Sister Maria" בסדרת הטלוויזיה "קוג'אק".
בין השנים 1977–1980 גילמה את דניס קוונו בארבעה עשר פרקים בסדרת הטלוויזיה "The Edge of Night".
בשנת 1978 גילמה את קלודט וגרייס בהפקת המחזה "Drinks Before Dinner" באוף ברודוויי, אשר הועלתה בתיאטרון ניומן.
בשנת 1980, היא גילמה את קלודיה ון דורן בסרט "תהילה", בהשתתפותן של איירין קארה ודבי אלן.
בין השנים 1980–1982 השתתפה בתפקיד רות דונבר בשלושים ושבעה פרקים בסדרת הטלוויזיה "Bosom Buddies".
בשנת 1981 גילמה את פליסיה מרטין בפרק "My Mother Was Never a Kid" בסדרת הטלוויזיה "ABC Afterschool Special".
בשנת 1982 גילמה את בס בהפקת המחזה "ארוחת בוקר עם לס ובס" באוף ברודוויי, אשר הועלתה בתיאטרון הדסון גילד. באותה שנה גילמה את ג'יל אולינגר בפרק ששודר ב-4 באוקטובר של סדרת הטלוויזיה "כל ילדיי". כמו כן, גילמה את פרנסס שנד קיד בסרט הטלוויזיה "הרומן המלכותי של צ'ארלס ודיאנה", ואת דוטי בירמינגטון בסרט הטלוויזיה "I Was a Mail Order Bride".
בשנת 1983 גילמה את הדה הולוויי בהפקה המקורית של המחזה "Moose Murders" בברודוויי, אשר הועלתה בתיאטרון יוג'ין אוניל. כמו כן, היא גילמה את קתי ברייטון בפרק "Doc's Big Case/Senior Sinners/A Booming Romance" בסדרת הטלוויזיה "ספינת האהבה".
בשנת 1984 השתתפה בתפקיד גלוריה בסרט "בעקבות האוצר הרומנטי" בכיכובם של קת'לין טרנר, מייקל דאגלס ודני דה ויטו, ובסרט ההמשך שלו "אוצר הנילוס". באותה שנה גילמה את לינדה קבוט בפרק "Diner" בסדרת הטלוויזיה "קייט ואלי".
בשנת 1985, היא גילמה את גברת פנשו בסרט "Key Exchange". כמו כן, גילמה את פולה גורדון בסרט הטלוויזיה "פרי מייסון חוזר".
ביוגרפיה > קריירה > 1987–1999

בשנת 1987, טיילור גילמה את אינה דקט בשבעה פרקים בסדרת הטלוויזיה "הארי", את אוליביה קרופורד בפרק "Sexual Harassment in Chicago" בסדרת הטלוויזיה "קרובים רחוקים מאוד", ואת פרן גרוגן בפרק "The Saint in Manhattan" בסדרת הטלוויזיה "CBS Summer Playhouse".
בשנת 1988 גילמה את שרה בריגס בסרט "צירי לידה", בכיכובם של קווין בייקון ואליזבת מקגאוורן.
בין השנים 1988–1989 גילמה את נינה בהפקת המחזה "שעת הקוקטייל" באוף ברודוויי, אשר הועלתה בתיאטרון פרומנייד. על תפקיד זה הייתה מועמדת לפרס דרמה דסק לשחקנית משנה יוצאת מהכלל במחזה.
בשנת 1989 גילמה את מליסה גרדנר בהפקת המחזה "Love Letters" באוף ברודוויי, אשר הועלתה בתיאטרון פרומנייד. כמו כן, השתתפה בתפקיד וינפרד תאייר בפרק "Town Father" בסדרת הטלוויזיה "רצח במשיכת קולמוס", וגילמה את ראש העיר בראון בפרק "American Nuclear" בסדרת הטלוויזיה "CBS Summer Playhouse".
בשנת 1990, היא גילמה את הלן בסרט "אליס", בבימוי של וודי אלן. באותה שנה הופיעה בתפקיד אליסון רויס בפרק "To Die in Bettendorf" בסדרת הטלוויזיה "סוכן סמוי". כמו כן, היא השתתפה בתפקיד דולי בסרט הטלוויזיה "אנשים כמונו".
בין השנים 1990–1991 גילמה את דון סנט קלייר בשלושה עשר פרקים בסדרת הטלוויזיה "Going Places". בשנת 1991 גילמה את ד"ר גרינוויי בסרט הטלוויזיה "The Rape of Doctor Willis".
בין השנים 1992–1993, טיילור גילמה את מרגרט פאוורס בעשרים ואחד פרקים בסדרת הטלוויזיה "The Powers That Be".
בשנת 1993 גילמה את קפטן רוביו בסרט "שוטר וחצי", בכיכובו של ברט ריינולדס.
בין השנים 1993–1994 גילמה את הדיקנית סוזן מקאן בחמישה פרקים בסדרת הטלוויזיה "Saved by the Bell: The College Years".
בשנת 1994 גילמה את מגי סנד בסרט "טובה מגונה", והשתתפה בשלושה סרטי טלוויזיה. כמו כן גילמה את הסוכנת גרטשן מקורד בפרק "Many Happy Returns" בסדרת הטלוויזיה "Diagnosis: Murder".
בשנת 1995 גילמה את קרול סטון בסרט "פיתוי קטלני", בכיכובה של ניקול קידמן, ואת גברת רובנס בסרט "מעשה בשמיכת טלאים", בכיכובה של וינונה ריידר.
בין השנים 1995–1998, היא השתתפה בתפקיד קמילה דיין בחמישים וחמישה פרקים בסדרת הטלוויזיה "The Naked Truth".
בשנת 1996 גילמה את ריטה בסרט "יום בהיר אחד", בכיכובם של מישל פייפר וג'ורג' קלוני.
בשנת 1997 גילמה את ביאטריס סטנהופ בסרט "הג'ונגל מת מצחוק".
בשנת 1998 גילמה את אמו של טרומן בסרט "המופע של טרומן", בכיכובו של ג'ים קארי, ואת פייפר קסטלטון בסרט "תחנה הבאה וונדרלנד". באותה שנה דיבבה את המלכה מירה בפרק "Hercules and the Parents' Weekend" בסדרת הטלוויזיה "הרקולס".
בין השנים 1998–2003 גילמה את רוברטה קיטלסון בעשרים ותשעה פרקים בסדרת הטלוויזיה "הפרקליטים". על תפקיד זה זכתה בפרס אמי לבידור בפריים טיים לשחקנית משנה יוצאת מהכלל בסדרת דרמה.
בשנת 1999, הייתה אחת המבצעות במחזה "מונולוגים מהווגינה" אשר הועלה בתיאטרון וסט סייד. כמו כן, גילמה את פיליס פר בפרק "Power" בסדרת הטלוויזיה "ER".
בין השנים 1999–2001 גילמה את לטישה דוויין בשבעה עשר פרקים בסדרת הטלוויזיה "The Lot". על תפקיד זה הייתה מועמדת לפרס אמי לבידור בפריים טיים לשחקנית אורחת יוצאת מהכלל בסדרה קומית.
ביוגרפיה > קריירה > 2000–2010

בשנת 2000, טיילור גילמה את בוני רוז בסרט "לשמור אמונים", בכיכובם של בן סטילר, אדוארד נורטון וג'נה אלפמן. באותה שנה השתתפה בתפקיד אמה בסרט הטלוויזיה "בסחור המעלות".
בשנת 2001 גילמה את פרופסור סטרומוול בסרט "לא רק בלונדינית" בכיכובה של ריס וית'רספון. כמו כן, גילמה את ננסי רייגן בסרט הטלוויזיה "היום בו נורה רייגן".
בשנת 2002 דיבבה את פרודנס בסרט "סינדרלה 2: חלומות מתגשמים", וגילמה את סבתא בסרט "ספיי קידס 2: אי החלומות האבודים". בשנת 2003 שבה לגלם את דמותה של סבתא בסרט "ספיי קידס 3: סוף המשחק".
בין השנים 2003–2015 גילמה את אוולין הארפר במאה ואחד פרקים בסדרת הטלוויזיה "שני גברים וחצי". על תפקיד זה הייתה מועמדת לפרס אמי לבידור בפריים טיים לשחקנית משנה יוצאת מהכלל בסדרה קומית ארבע פעמים.
בשנת 2004, היא השתתפה בתפקיד גברת פיטרי בסרט "D.E.B.S.".
בין השנים 2004–2009 גילמה את פגי פיבודי בתשעה פרקים בסדרת הטלוויזיה "ישנן בנות".
בשנת 2005 גילמה את באני בסרט "הדייט שלי לחתונה", בכיכובם של דברה מסינג, דרמוט מלרוני, איימי אדמס וג'ק דבנפורט. כמו כן, השתתפה בתפקיד פגי דייבנפורט בפרק "Mr. Monk Goes to a Wedding" בסדרת הטלוויזיה "מונק".
בשנת 2007 שבה לדבב את פרודנס בסרט "סינדרלה 3: אהבת אמת", ושבה לגלם את פגי דייבנפורט בפרק "Mr. Monk Is at Your Service" בסדרת הטלוויזיה "מונק". בנוסף, דיבבה את גברת דוסון בפרק "Big Trouble in Little Langley" בסדרת הטלוויזיה "אבא אמריקאי".
בשנת 2008 גילמה את רוז בסרט "בייבי מאמא", בכיכובן של טינה פיי ואיימי פולר.
בשנת 2010 גילמה את רות בסרט "הנבחר", בכיכובו של רוב שניידר.
ביוגרפיה > קריירה > 2011–2020

בשנת 2011, טיילור גילמה את אן ריצ'רדס במחזה "אן", אשר אותו כתבה, ומבוסס על חייה של אן ריצ'רדס, והועלה בתיאטרון CIBC, בשיקגו.
בשנת 2012 גילמה את רות אורוול בעשרים פרקים בסדרת הטלוויזיה "Electric City".
בשנת 2013 שבה לגלם את אן ריצ'רדס בהפקה המקורית של המחזה "אן" בברודוויי, אשר הועלתה בתיאטרון ויויאן באומונט. על תפקיד זה הייתה מועמדת לפרס טוני ולפרס דרמה דסק, וזכתה בפרס מעגל המבקרים החיצוני.
בשנת 2014 השתתפה במופע "Everybody, Rise! A Celebration of Elaine Stritch", מופע הוקרה לאליין סטריץ', לצד בין היתר נייתן ליין, ברנדט פיטרס ובטי באקלי.
בשנת 2015 גילמה את אבי בינדר בהפקת המחזה "Ripcord", אשר הועלתה בניו יורק סיטי סנטר.
בין השנים 2016–2017 גילמה את גברת גרנט בהפקה המחודשת של המחזה "עמוד השער" בברודוויי, אשר הועלתה בתיאטרון ברודהרסט, לצד נייתן ליין, ג'ון סלאטרי וג'ון גודמן.
בשנת 2017 גילמה את ג'יני מרסר בפרק "Command Performance" בסדרת הטלוויזיה "האורוויל", את אנדראה בפרק "B-R-I-- BRITISH I-N-V-- INVASION" בסדרת הטלוויזיה "ללא מילים", ואת אליס בשני פרקים בסדרת הטלוויזיה "התנהגות טובה".
בין השנים 2017–2019, היא השתתפה בתפקיד אידה סילבר בעשרים ותשעה פרקים בסדרת הטלוויזיה "מר מרצדס" בכיכובו של ברנדן גליסון.
בשנת 2018 גילמה את הילרי בסרט "גלוריה בל" בכיכובה של ג'וליאן מור.
בשנת 2019 השתתפה בתפקיד פיי בסרט "פצצה", בכיכובן של שרליז ת'רון, ניקול קידמן ומרגו רובי. כמו כן, דיבבה את מאדאם גאמרי בפרק "Lucky and the New Frontier: Part 1" בסדרת הטלוויזיה "ספיריט: לרכוב חופשי", והופיעה בתפקיד עצמה בפרק "The Unknown" בסדרת הטלוויזיה "דברים טובים יותר".
בשנת 2020 גילמה את סטורמי בסרט "לכל הנערים: נ.ב. אני עדיין אוהבת אותך", את המנהיגה הגדולה בסרט "ביל וטד שורפים ת'זמן" בכיכובו של קיאנו ריבס, ואת ברברה קוקס בסרט "חיה בסרט" בכיכובה של דרו ברימור. באותה שנה השתתפה בתפקיד אלן קינקייד בשבעת הפרקים במיני סדרה "הוליווד", לצד דייוויד קורנסווט, ג'ק פיקינג, דילן מקדרמוט ופטי לופון. על תפקיד זה הייתה מועמדת לפרס אמי לבידור בפריים טיים.
ביוגרפיה > קריירה > 2021–הווה

בשנת 2021, טיילור גילמה את ג'ואן המבלינג בשישה פרקים במיני סדרה "החוג לאנגלית".
בין השנים 2021–2023 גילמה את סיביל ריצ'רדס בעשרה פרקים בסדרת הטלוויזיה "תוכנית הבוקר", בכיכובם של ג'ניפר אניסטון, ריס וית'רספון וסטיב קארל. על תפקיד זה הייתה מועמדת לפרס אמי לבידור בפריים טיים לשחקנית משנה יוצאת מהכלל בסדרת דרמה.
בשנת 2022 דיבבה את גולדי בפרק "As Goldie as It Gets Adventure" בסדרת הטלוויזיה "The Great North".
בשנת 2023 השתתפה בתפקיד פרנסין בסרט הקומדיה "גברת החידונים", בכיכובן של אקוופינה וסנדרה או. כמו כן, גילמה את ד"ר אלינור מאייר בשלושה פרקים בסדרת הטלוויזיה "מיליארדים".
בשנת 2024 גילמה את N בהפקת המחזה "N/A" באוף ברודוויי, אשר הועלתה בתיאטרון מיצי אי. ניוהאוס.
ביוגרפיה > חיים אישיים

בשנת 2015, טיילור חשפה שהיא מנהלת מערכת יחסים עם אישה צעירה יותר. בחודש דצמבר באותה שנה דווח כי בת זוגה היא השחקנית שרה פולסון, הצעירה ממנה ב־32 שנה. במרץ 2016, פולסון הצהירה במהלך ראיון כי טיילור והיא יוצאות מאז תחילת 2015.
באוגוסט 2020, טיילור אמרה ל־LGBTQ & Podcast שהיא מזדהה כלסבית.
פעלתנות חברתית

באוקטובר 2023, טיילור, יחד עם עוד מאות שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס בעקבות טבח שבעה באוקטובר. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס.
תיאטרון

| שנה | שם | תפקיד | מיקום | הערות שוליים |
| --- | --- | --- | --- | --- |
| 1965–1966 | The Devils | אנסמבל | תיאטרון ברודוויי |  |
| 1967 | The Poker Session | אירנה | תיאטרון מרטיניק, ניו יורק |  |
| 1968 | The David Show | בת שבע | תיאטרון פליירס, ניו יורק |  |
| 1969 | Tonight in Living Color | בת שבע | תיאטרון השחקנים, ניו יורק |  |
| 1970 | קולט | מגוון דמויות | תיאטרון אלן סיוארט, ניו יורק |  |
| 1972–1973 | באטלי | אן באטלי | תיאטרון מורוסקו |  |
| 1975 | We Interrupt This Program... | אמנדה ויליאס | תיאטרון אמבסדור |  |
| 1975–1976 | רצח בין חברים | אנג'לה פורסט (מחליפה) | תיאטרון בילטמור |  |
| 1976 | ילדים | ברברה | במה 73, ניו יורק |  |
| 1977 | דבר ישן, דבר חדש | סינתיה מורס | תיאטרון מורוסקו |  |
| 1978 | Drinks Before Dinner | קלודט/ גרייס | תיאטרון ניומן, ניו יורק |  |
| 1982 | ארוחת בוקר עם לס ובס | בס | תיאטרון הדסון גילד, ניו יורק |  |
| 1983 | Moose Murders | הדה הולוויי | תיאטרון יוג'ין אוניל |  |
| 1988–1989 | שעת הקוקטייל | נינה | תיאטרון פרומנייד, ניו יורק |  |
| 1989 | Love Letters | מליסה גרדנר | תיאטרון פרומנייד, ניו יורק |  |
| 1999 | מונולוגים מהווגינה | מבצעת | תיאטרון וסט סייד |  |
| 2011 | אן | אן ריצ'רדס | תיאטרון CIBC, שיקגו |  |
| 2013 | אן | אן ריצ'רדס | תיאטרון ויויאן באומונט |  |
| 2015 | Ripcord | אבי בינדר | ניו יורק סיטי סנטר |  |
| 2016–2017 | עמוד השער | גברת גרנט | תיאטרון ברודהרסט |  |
| 2024 | N/A | N | תיאטרון מיצי אי. ניוהאוס |  |
מודגש – הפקת ברודוויי
פילמוגרפיה > קולנוע

| שנה | שם | תפקיד | הערות | הערות שוליים |
| --- | --- | --- | --- | --- |
| 1976 | The Next Man | מראיינת טלוויזיה | — |  |
| 1980 | תהילה | קלודיה ון דורן | ללא קרדיט |  |
| 1984 | בעקבות האוצר הרומנטי | גלוריה | — |  |
| 1984 | אוצר הנילוס | גלוריה | — |  |
| 1985 | Key Exchange | גברת פנשו | — |  |
| 1988 | צירי לידה | שרה בריגס | — |  |
| 1990 | אליס | הלן | — |  |
| 1993 | שוטר וחצי | קפטן רוביו | — |  |
| 1994 | טובה מגונה | מגי סנד | — |  |
| 1995 | פיתוי קטלני | קרול סטון | — |  |
| 1995 | מעשה בשמיכת טלאים | גברת רובנס | — |  |
| 1995 | הקיץ האחרון בהמפטונס | דייוויס מורה אקסלרוד | — |  |
| 1995 | Steal Big Steal Little | מונה רולנד-דאוני | — |  |
| 1996 | יום בהיר אחד | ריטה | — |  |
| 1997 | הג'ונגל מת מצחוק | ביאטריס סטנהופ | — |  |
| 1997 | Just Write | אמה ג'פריס | — |  |
| 1998 | המופע של טרומן | אמו של טרומן | — |  |
| 1998 | תחנה הבאה וונדרלנד | פייפר קסטלטון | — |  |
| 1999 | The Sex Monster | מיוריאל | — |  |
| 2000 | לשמור אמונים | בוני רוז | — |  |
| 2001 | לא רק בלונדינית | פרופסור סטרומוול | — |  |
| 2002 | סינדרלה 2: חלומות מתגשמים | פרודנס | דיבוב |  |
| 2002 | Home Room | ד"ר הולנדר | — |  |
| 2002 | ספיי קידס 2: אי החלומות האבודים | סבתא | — |  |
| 2003 | ספיי קידס 3: סוף המשחק | סבתא | — |  |
| 2004 | D.E.B.S. | גברת פיטרי | — |  |
| 2005 | הדייט שלי לחתונה | באני | — |  |
| 2007 | סינדרלה 3: אהבת אמת | פרודנס | דיבוב |  |
| 2008 | בייבי מאמא | רוז | — |  |
| 2010 | הנבחר | רות | — |  |
| 2018 | גלוריה בל | הילרי | — |  |
| 2019 | פצצה | פיי | ללא קרדיט |  |
| 2020 | לכל הנערים: נ.ב. אני עדיין אוהבת אותך | סטורמי | — |  |
| 2020 | ביל וטד שורפים ת'זמן | המנהיגה הגדולה | — |  |
| 2020 | חיה בסרט | ברברה קוקס | — |  |
| 2023 | גברת החידונים | פרנסין | — |  |
פרסים ומועמדויות

| שנה | פרויקט מועמד | פרס | קטגוריה | תוצאה | הערות שוליים |
| --- | --- | --- | --- | --- | --- |
| 1989 | שעת הקוקטייל | פרס דרמה דסק | שחקנית משנה יוצאת מהכלל במחזה | מועמדות |  |
| 1999 | הפרקליטים | פרס אמי לבידור בפריים טיים | שחקנית משנה יוצאת מהכלל בסדרת דרמה | זכייה |  |
| 2000 | הפרקליטים | פרס אמי לבידור בפריים טיים | שחקנית משנה יוצאת מהכלל בסדרת דרמה | מועמדות |  |
| 2000 | The Lot | פרס אמי לבידור בפריים טיים | שחקנית אורחת יוצאת מהכלל בסדרה קומית | מועמדות |  |
| 2005 | שני גברים וחצי | פרס אמי לבידור בפריים טיים | שחקנית משנה יוצאת מהכלל בסדרה קומית | מועמדות |  |
| 2007 | שני גברים וחצי | פרס אמי לבידור בפריים טיים | שחקנית משנה יוצאת מהכלל בסדרה קומית | מועמדות |  |
| 2008 | שני גברים וחצי | פרס אמי לבידור בפריים טיים | שחקנית משנה יוצאת מהכלל בסדרה קומית | מועמדות |  |
| 2010 | שני גברים וחצי | פרס אמי לבידור בפריים טיים | שחקנית משנה יוצאת מהכלל בסדרה קומית | מועמדות |  |
| 2013 | אן | פרס טוני | הביצוע הטוב ביותר על ידי שחקנית ראשית במחזה | מועמדות |  |
| 2013 | אן | פרס דרמה | הופעת סולו יוצאת מהכלל | מועמדות |  |
| 2013 | אן | פרס מעגל המבקרים החיצוני | הופעת סולו יוצאת מהכלל | זכייה |  |
| 2020 | הוליווד | פרס אמי לבידור בפריים טיים | שחקנית משנה יוצאת מהכלל בסרט טלוויזיה או במיני-סדרה | מועמדות |  |
| 2024 | תוכנית הבוקר | פרס אמי לבידור בפריים טיים | שחקנית משנה יוצאת מהכלל בסדרת דרמה | מועמדות |  |
ביאורים

↑  גם כתבה את המחזה.
המגזר הציבורי

המגזר הציבורי הוא שם כולל לכל מוסדות השלטון במדינה ומאגד את השלטון המרכזי, השלטון המקומי, תאגידים ציבוריים ויחידות סמך ציבוריות. המגזר הציבורי עוסק במתן השירותים הציבוריים לכלל התושבים, אכיפת החוק, הפעלת סמכות (גביית מיסים, שיטור וכו'), הגנה עוד. פעולתו נשענת על כספי ציבור, דבר המצדיק ביקורת ציבורית. המגזר הציבורי מיישם מדיניות ציבורית כפי שמוכתבת על ידי נבחרי הציבור. המגזר הציבורי האידיאלי פועל לטובת האינטרס הציבורי וככזה מעודד צמיחה כלכלית של המדינה ואזרחיה.
בנוסף למגזר הציבורי פועלים המגזר העסקי, הפועל למטרות רווח, והמגזר השלישי, שהוא מגזר הפעילות במשק הכולל את הארגונים הפועלים ללא כוונת רווח ואינם חלק ממוסדות המדינה והשלטון המקומי. התיחום בין שלושה מגזרים אלה משתנה ממדינה למדינה, ואף באותה מדינה הוא משתנה במשך הזמן. הפרטה מעבירה פעילות מהמגזר הציבורי למגזר העסקי (ולעיתים למגזר השלישי) ואילו הלאמה מעבירה פעילות בכיוון ההפוך. יש מדינות המעניקות שירותי רווחה נרחבים לתושביהן, ואחרות מסתפקות בשירותים מצומצמים של המדינה בתחום זה. יש הסבורים שעל המדינה לספק שירותים נרחבים לתושביה, ואחרים הסבורים שעל המדינה להתמקד ככל האפשר ברגולציה, כלומר בפיקוח על מתן השירותים על ידי המגזר העסקי והמגזר השלישי. גם בגישה החותרת לצמצום המגזר הציבורי, שירותים מסוימים, כגון צבא, משטרה ויחסי חוץ, נשארים באופן בלעדי בידי המגזר הציבורי.
גם בתוך המגזר הציבורי מתקיימת שונוּת בחלוקת הפעילות בין הממשלה לבין הרשויות המקומיות. בתחום החינוך בישראל, למשל, חינוך יסודי ניתן על ידי הממשלה, ואילו חינוך תיכוני ניתן על ידי הרשויות המקומיות ועל ידי רשתות חינוך הנכללות במגזר השלישי.
מימון פעילותו של המגזר הציבורי נעשה בעיקר באמצעות מסים, כגון מס הכנסה ומע"מ המשולמים למדינה וארנונה המשולמת לרשות המקומית, שאליהם נלווים אגרות, ולעיתים גם הכנסות מפעילות עסקית של המגזר הציבורי. לקביעת יעדי ההוצאה של הממשלה משמש תקציב המדינה.
איגוד עובדים במגזר הציבורי > עד אמצע המאה ה-20

לצד התפחתות איגודי עובדים במאה ה-18, ברוב מדינות העולם, לעובדי המגזר הציבורי לא עמדה היכולת להתנהל ולשבות במסגרת איגוד עובדים מייצג. בחלק מאותן מדינות עובדי המגזר הציבורי יכלו להצטרף כיחידים לאיגודי עובדים, אך לאותם ארגונים לא היה כל מעמד ייצוגי מול המדינה כמעסיק.
בארצות הברית כולה, עד אמצע המאה ה-20 נאסר על עובדי מדינה לשבות, ובמדינות רבות בארצות הברית נאסר עליהם להצטרף לארגוני עובדים. לעומת זאת, בבריטניה ובמדינות נוספות ששיטת המשפט בהן היא המשפט המקובל במודל הבריטי, ובמדינת ישראל שירשה את צורת המנגנון הציבורי מבריטניה, לא היה הבדל בין יכולת ההתאגדות במגזר הפרטי לבין יכולת ההתאגדות של עובדי המגזר הציבורי.
איגוד עובדים במגזר הציבורי > מאמצע המאה ה-20 ואילך

משנות ה-50 ואילך קיים טשטוש בהבדל בין עובדי המגזר הפרטי לעובדי המגזר הציבורי ביחס ליכולת להתנהל ולשבות במסגרת איגוד עובדים מייצג;
בשנת 1958 העניק ראש עיריית ניו-יורק, רוברט פ. וגנר הבן, זכות ייצוג לארגון עובדים של עובדי העירייה, וניהל איתם משא ומתן על הסכם קיבוצי. בשנת 1959 העניק מושל ויסקונסין, גיילורד נלסון, את הזכות לעובדי המגזר הציבורי במדינה כולה לנהל משא ומתן קיבוצי. בינואר 1962 חתם נשיא ארצות הברית ג'ון קנדי על צו נשיאותי, שהעניק לכלל עובדי הממשל הפדרלי את הזכות להתאגד, אם כי הזכות לנהל משא ומתן קיבוצי הוענקה רק לחלקם. הזכות של עובדי המגזר הציבורי להתאגד התפשטה לכלל מדינות ארצות הברית, ובמאה ה-21 רק בשלוש ממדינות ארצות הברית אסור לחלוטין לעובדי המגזר הציבורי לנהל משא ומתן קיבוצי (וירג'יניה, צפון קרוליינה ודרום קרוליינה).
באירופה, בשנות ה-60 וה-70, החלו מדינות רבות לאפשר גם לעובדי המגזר הציבורי לנהל משא ומתן קיבוצי, אם כי בחלקן נותרו עדיין הגבלות לעומת ניהול משא ומתן קיבוצי במגזר הפרטי. בשנות ה-80 וה-90 עברו חלק ממדינות אירופה להשתמש במשא ומתן קיבוצי כדרך מרכזית לקביעת שכר עובדי המגזר הציבורי.
בשנת 2018 קבע בית המשפט העליון בארצות הברית כי "כל פעולה ארגונית במגזר הציבורי היא פעולה פוליטית" וכפועל יוצא שלל גביית "דמי טיפול" עבור ארגון עובדים מעובדי המגזר הציבורי שאינם מעוניינים בכך, שכן זו נחשבת "כפייה לפעילות פוליטית" שאינה חוקתית.[דרוש מקור: נא להביא מקור ישיר יותר]